# data[].attributes.body
Warisan kebangsaan merupakan khazanah penting yang telah diwarisi sejak zaman-berzaman seperti A-Famosa, Tugu Negara, bangunan stesen keratapi Kuala Lumpur dan Stadium Merdeka.  Sungguhpun begitu, generasi pada masa kini semakin memandang sepi terhadapnya kerana tahap kesedaran mereka terlalu rendah.  Sepatutnya, mereka harus menyedari bahawa warisan kebangsaan ini perlu dipelihara kerana ia mempunyai seribu satu makna di sebaliknya.

# data[].attributes.body
Antara kepentingan memelihara warisan kebangsaan adalah menjadi daya tarikan pelancong sama ada pelancong domestik mahupun antarabangsa.  Pengekalan bahan-bahan tinggalan penjajah telah menggamit hati para pelancong untuk melihat sendiri tentang keunikan ciptaan  masyarakat terdahulu.  Senario ini dapat dibuktikan menerusi peningkatan bilangan pelancong di bandar warisan seperti Georgetown, Melaka dan Kota Bahru yang amat ketara dalam tempoh 1990 hingga 1997.  Ini bermakna, warisan kebangsaan merupakan salah satu penyebab utama industri pelancongan begitu rancak sekaligus menyumbang kepada peningkatan ekonomi negara.

# data[].attributes.body
Warisan negara juga dapat memupuk semangat patriotik dalam jiwa generasi pada masa kini.  Semangat ini akan lahir dengan sendirinya apabila generasi muda dapat merasakan semangat perjuangan pahlawan-pahlawan negara dalam mempertahankan tanah air yang tercinta.  Nama-nama pejuang yang telah terkorban ada tercatat di Tugu Negara untuk tatapan semua.  Justeru, generasi muda tidak akan menjadi seperti kacang lupakan kulit kerana mereka akan sentiasa mengenang jasa dan pengorbanan pejuang dalam mempertahankan negara. Oleh itu, pemeliharaan warisan negara ini sangat penting untuk melahirkan generasi yang berjiwa patriotik dan cinta akan tanah air.

# data[].attributes.body
Di samping itu, nilai seni dan estetika juga berupaya dikekalkan.  Bangunan-bangunan lama seperti Stesen Keretapi Kuala Lumpur mempunyai nilai seni yang tinggi dan tidak terdapat pada bangunan-bangunan sekarang.  Seni binanya sangat unik dan indah serta menggambarkan cita rasa arkitek pada ketika itu.  Oleh itu, bangunan-bangunan lama ini mungkin menjadi sumber inspirasi kepada arkitek baharu untuk membina bangunan-bangunan yang bukan sahaja indah malah mempunyai nilai seni yang sangat mengagumkan.

# data[].attributes.body
Lebih penting lagi, usaha memelihara warisan negara ini dapat mengenang sejarah penting yang berlaku di negara kita.  Bangunan lama yang diberi nafas baru dapat mengembalikan nostalgia yang sungguh bermakna buat semua.  Contohnya, Stadium Merdeka telah menjadi saksi bisu terhadap kemerdekaan negara.  Laungan kemerdekaan yang diketuai oleh Y.T.M Tunku Abd. Rahman Putra Al-Haj pada 31 Ogos 1957 telah berlangsung di stadium ini.  Sekiranya bangunan ini tidak dipelihara kemungkinan besar generasi muda akan melupakan sejarah-sejarah penting negara.

# data[].attributes.body
Kesimpulannya, masyarakat Malaysia perlulah peka dan kekal cakna akan kepentingan pemeliharaan warisan kebangsaan.  Justeru, segala usaha perlu dipergiat untuk memastikan khazanah negara ini tak lapuk dek hujan, tak lekang dek panas.  Boleh dikatakan bahawa pemeliharaan dan pengekalan warisan ini dapat mempertingkatkan imej dan identiti negara di persada dunia.

# data[].attributes.body
Warisan sejarah amat penting untuk generasi akan datang. Walaupun sejarah agak membosankan bagi sesetengah orang, adalah amat penting untuk kita mengekalkan warisan sejarah tersebut. Usaha pengekalan warisan sejarah boleh dilakukan dengan memelihara dan memulihara bahan-bahan atau perkara-perkara yang berkaitan dengan sejarah. Pemeliharaan dan pemuliharaan warisan sejarah adalah amat penting kerana melalui kaedah ini, warisan sejarah akan dapat dikekalkan dan dijadikan bahan pengajaran untuk generasi akan datang sekiranya mereka berusaha untuk memahami dan mendalami sejarah. Sesungguhnya, kita tahu pemeliharaan dan pemuliharaan warisan sejarah adalah amat penting tetapi, apakah langkah-langkah yang sesuai untuk memelihara dan memulihara warisan sejarah tersebut?

# data[].attributes.body
Langkah perdana bagi memelihara dan memulihara warisan sejarah adalah dengan menjadikan mata pelajaran sejarah sebagai mata pelajaran yang wajib bagi setiap pelajar. Hal ini demikian kerana pelajar akan dapat belajar serta lebih memahami apa yang telah berlaku pada negara kita, Malaysia. Selain itu, kaedah ini juga mampu menyedarkan masyarakat Malaysia terutamanya dari kalangan pelajar tentang kepentingan sejarah untuk terus diingati oleh semua lapisan masyarakat. Beberapa pengajaran boleh didapati melalui mata pelajaran sejarah. Antara pengajaran-pengajaran tersebut adalah seperti berhati-hati dengan kuasa asing sebagaimana yang berlaku pada tanah air kita beberapa tahun lalu yang telah berjaya dikuasai oleh kuasa asing kerana pihak negara kita yang kurang berwaspada dengan kuasa asing pada ketika itu. Selain itu, sejarah juga mengajar masyarakat Malaysia untuk tidak bersikap individualistik sebaliknya lebih bersikap bagai aur dengan tebing. Hal yang demikian membuktikan betapa pentingnya sejarah untuk dipelajari dan dikekalkan untuk generasi akan datang.

# data[].attributes.body
Selain itu, sejarah juga boleh dipulihara dan dipelihara melalui kaedah pemeliharaan dan pemuliharaan bangunan yang bersejarah seperti Fort Cornwalis di Pulau Pinang, A Famosa dan Dutch Square di Melaka. Bangunan tersebut merupakan bangunan peninggalan bagi penjajahan Inggeris, Portugis dan Belanda di Malaysia yang berlangsung selama lebih dari 300 tahun. Bangunan-bangunan bersejarah seperti yang tersebut dapat memberikan bukti visual tentang sejarah silam negara. Bangunan-bangunan bersejarah tersebut juga boleh membezakan negara kita dengan negara lain kerana bangunan-bangunan tersebut boleh membekalkan ciri-ciri fizikal yang berbeza daripada negara-negara lain. Pemeliharaan dan pemuliharaan bangunan-bangunan bersejarah ini juga mampu meningkatkan bilangan pelancong yang datang ke negara kita. Di sini, boleh kita simpulkan bahawa sejarah bukan sahaja penting untuk generasi akan datang malah sejarah juga penting untuk membangunkan dan memajukan negara dari pelbagai bidang seperti bidang pelancongan.

# data[].attributes.body
Seterusnya, menggalakkan penyelidikan tentang cara terbaik untuk menjaga dan memulihara khazanah bersejarah negara dengan mengadakan peruntukan khas. Contohnya negeri Kelantan telah menerima anugerah “The Best Tourism City” daripada Kementerian Kebudayaan, Kesenian dan Pelancongan pada tahun 1990-an. Anugerah seperti ini mampu menggalakkan masyarakat yang agak bersifat ‘materialistik’ untuk terus memelihara dan memulihara harta bersejarah negara. Begitu juga di Pulau Pinang. Terdapat beberapa khazanah yang bersejarah seperti Bangunan Cheong Fatt Tze yang telah dianugerahi Pingat Unesco Heritage 2000 Award kerana usaha pemeliharaannya. Sebagaimana yang dapat dilihat masyarakat pada hari ini agak mementingkan kebendaan walaupun sedikit. Dengan mengadakan peruntukkan khas, pastinya banyak khazanah dan harta bersejarah negara dapat dipulihara dan dipelihara. Kaedah ini tidak memungkin kerugian negara kerana melalui kaedah ini khazanah bersejarah yang penting dapat dijaga dan dipulihara.

# data[].attributes.body
Sejarah juga boleh dikekalkan dengan mengadakan hari ‘Sejarah Sedunia’ bagi setiap beberpapa tahun. Hari Sejarah Sedunia perlulah diobjektifkan sebagai hari mengingati sejarah. Sejarah juga tidak perlulah dijadikan membosankan. Antara kaedah untuk menjadikan sejarah lebih menarik adalah dengan mengadakan lakonan semula seperti mengadakan filem atau lain-lain lagi. Filem tersebut perlulah dijadikan menarik dan tidak terlalu mengikut fakta sejarah. Fakta sejarah memanglah agak penting, tetapi filem yang terlalu mengikut fakta sejarah kadang-kadang boleh menjadikan filem tersebut agak membosankan untuk ditonton. Oleh hal yang demikian, penerbit filem perlulah lebih peka dengan minat semua lapisan masyarakat. Terdapat beberapa lapisan masyarakat yang lebih berminat dengan cerita-cerita aksi ganas, mendebarkan, suspen dan lain-lain lagi. Melalui kaedah ini bukan sahaja sejarah yang akan diingati semula malah perfileman negara juga mampu dibaikpulih. Kaedah ini ibarat menyelam sambil minum kerana dua kerja dapat dilakukan dalam satu perkara.

# data[].attributes.body
Kesimpulannya, terdapat beberapa langkah yang boleh dilakukan untuk memelihara dan memulihara warisan sejarah. Beberapa pihak juga perlulah berganding bahu dan mengembeling tenaga dalam usaha mengekalkan peninggalan nenek moyang untuk ghenerasi akan datang. Sejarah negara amat penting untuk generasi akan datang memandangkan terdapat beberapa faedah bagi mereka jika mereka memahami dan mengetahui sejarah negara. Antara faedah tersebut adalah seperti generasi akan datang akan mengenali asal usul negara, memahami pengajaran tentang sejarah negara dan lebih mengetahui kepentingan-kepentingan sejarah. Oleh itu, bersama-samalah kita berusaha untuk mengekalkan warisan sejarah negara. Usaha ini bukan sahaja mendatangkan faedah kepada kita malah kepada generasi akan datang. Tambahan pula usaha tangga kejayaan, sekiranya kita sama-sama berusaha pastinya kejayaan akan dicapai dan matlamat negara untuk mengekalkan sejarah negara kepada generasi akan datang akan turut dicapai.

# data[].attributes.body
Kini, warisan budaya tradisional menghadapi ancaman kepupusan. Budaya tradisional mencakupi amalan dan cara hidup pelbagai kaum di negara kita. Hal ini termasuklah pakaian, makanan, adat resam, seni, dan sebagainya. Tamadun sesuatu bangsa selalunya dapat dilihat pada warisan seni budayanya. Warisan budaya ini harus dikekalkan kerana mempunyai identiti tersendiri.

# data[].attributes.body
Budaya melambangkan identiti sesebuah negara. Amalan budaya tradisional kita melambangkan sifat majmuk masyarakat kita. Misalnya, pakaian tradisional pelbagai kaum yang unik dan berwarna-warni. Budaya tradisional kita juga menunjukkan budi da pekerti masyarakat Malaysia. Nilai murni yang ditunjukkan dalam majlis korban dan mengadakan rumah terbuka pada hari kebesaran menunjukkan kita prihatin terhadap orang lain dan bersikap mesra. Banyak orang asing terkejut kerana rakyat kita bebas mengunjungi pemimpin kita pada hari kebesaran. Penghantaran kuih-muih dan saling mengunjungi pada hari kebesaran menunjukkan kemesraan sesama kaum. Inilah identiti Malaysia yang dikagumi oleh dunia luar dan identiti ini perlu dikekalkan.

# data[].attributes.body
Budaya tradisional juga dapat memupuk perpaduan negara. Rakyat majmuk kita kaya dengan nilai tradisional yang murni. Misalnya, kunjung- mengunjungi dan mengadakan rumah terbuka pada hari kebesaran. Rakyat kita tidak kira keturunan, agama dan amalan adat resam turut merayakan bersama-sama. Jiran tetangga dan sahabat handai saling mengunjungi. Kuih- muih bertukar pinggan. Kita saling menerima dan memberi. Ucapan “Selamat Hari Raya”, “Gong Xi Fa Cai” dan “Selamat Deepavali” keluar dari jiwa yang penuh keikhlasan. Semangat kekitaan ini akan mengeratkan siraturahim, seterusnya memupuk perpaduan dalam kalangan rakyat.

# data[].attributes.body
Salah satu tarikan pelancongan ialah budaya kita. Sebenarnya, keindahan pantai, landskap dan hutan Malaysia juga dapat ditemukan di kebanyakan tempat, misalnya di Indonesia dan di Negara Thai. Yang unik ialah budaya tradisional kita, misalnya persembahan teater tradisional seperti bangsawan dan makyung dan tarian seperti kuda kepang dan gawai. Banyak pelancong mengunjungi Malaysia kerana ingin mendekati corak hidup dan kebudayaan kita. Ada yang tinggal bersama-sama kita dikampung untuk merasai kehidupan kita. Tidak kurang pula yang merakamkan perkahwinan mereka mengikut adat resam Melayu. Sudah terang lagi bersuluh bahawa budaya tradisional penting untuk mengembangkan pelancongan.

# data[].attributes.body
Budaya perlu dikekalkan demi kesinambungan tamadun kita. Melalui budaya tradisional, kita mengetahui asal usul kita. Dengan ini, kita tidak akan lupa daratan. Sebaliknya, kita akan sedar tentang kesulitan hidup nenek moyang kita. Dari sini kita akan mendapat iktibar. Misalnya, tarian Portugis mengingatkan kita tentang kedatangan Portugis. Bangsawan yang banyak menceritakan tentang Kesultanan Melaka dan kejatuhannya juga mendatangkan pengajaran. Budaya kita yang murni juga merupakan benteng budaya. Dengan ini, rakyat kita tidak dihanyutkan oleh budaya Barat. Yang ada pada hari ini berpunca daripada yang silam. Jadi generasi muda harus mengenali asal usul sendiri.

# data[].attributes.body
Janganlah kita biarkan kebudayaan kita hanya dapat ditonton di muzium , bak kata pepatah “biar mati anak, jangan mati adat”. Oleh itu, usaha memupuk dan memelihara budaya ini tidak seharusnya dipandang enteng oleh semua pihak. Marilah kita bersama-sama memeliharanya supaya terus subur meredah zaman, tidak lekang dek panas, tidak lapuk dek hujan.

# data[].attributes.body
Mutakhir ini, masyarakat kita lebih gemar menikmati hiburan daripada negara asing seperti Amerika dan Korea Selatan. Hal ini kerana kuasa pemasaran dan gelombang peminat yang kuat telah menyebabkan ramai di antara ahli masyarakat kita turut sama berkongsi minat melihat atau menikmati hiburan daripada negara asing. Jika ditelusuri pada zaman nenek dan moyang kita, cara hiburan mereka adalah dengan melihat persembahana tari-menari atau wayang kulit di kawasan pantai timur khususnya. Semakin hari semakin ia dilupakan oleh generasi pada hari ini kerana ia kelihatan tidak relevan dan ketinggalan zaman. Oleh itu, kita seharusnya mengubah pandangan sarwa ini supaya peninggalan datuk dan nenek kita tidak tenggelam dek zaman. Pihak-pihak berkuasa seperti pemimpin negara hendaklah mencari satu mekanisme sebagai usaha mengekalkan seni budaya demi generasi masa depan negara.

# data[].attributes.body
Langkah pertama yang perlu dilaksanakan bagi melestarikan warisan seni dan budaya dalam masyarakat pada hari ini adalah dengan menggunakan platform media massa untuk membuka kembali mata masyarakat yang hilang dibawa arus hiburan negara asing. Usaha ini dilihat sukar kerana kebebasan media sosial yang menjadi asbab utama masyarakat kita mengeksplorasi hiburan atau seni budaya asing untuk tontonan masing-masing. Maka, pihak berkuasa wajar mengambil kesempatan yang sama untuk menyajikan filem, drama, sketsa malah iklan berkaitan dengan seni dan budaya masyarakat kita di seluruh media massa. Stesen televisyen yang menjalankan operasi mereka mengejar populariti hendaklah diseimbangkan dengan usaha melestarikan seni dan budayay yang kita miliki. Rancangan atau kandungan yang menyemai unsur-unsur budaya seperti filem Puteri Gunung Ledang wajar diterbitkan dengan lebih banyak agar dapat menyemai minat masyarakat terhadap seni dan budaya bak kata pepatah sehari selmbar benang, lama-lama menjadi kain. Maka, jelaslah bahawa media massa meminakan peranan utama dalam melestarikan warisan seni dan budaya dalam kalangan masyarakat.

# data[].attributes.body
Pada masa yang sama, pihak kerajaan perlulah menjadikan warisan seni budaya sebagai salah satu subjek wajib dalam sektor pendidikan di peringkat sekolah rendah mahupun sekolah menengah. Melentur buluh biarlah dari rebungnya. Persis peribahasa Melayu tersebut, antara cara terbaik untuk menyemai minat seseorang terhadap sesuatu perkara adalah melalui pendidikan di peringkat awal. Umum sedia maklum, mata pelajaran seni sudahpun dilaksanakan di sekolah namun ia perlu ditambah baik dengan lebih banyak pengisian mengenai kesenian dan persembahan masyarakat kita. Sebagai contoh, mewujudkan bulan atau minggu penghargaan kesenian dan budaya di peringkat kebangsaan agar pelajar dapat menyertai aktiviti-aktiviti yang berkaitan untuk mempelajari atau memahaminya. Dengan pengalaman menyertai aktiviti kesenian atau kebudayaan, para pelajar akan lebih menghargai dan menghayati warisan datuk dan nenek moyang mereka.

# data[].attributes.body
(I) generasi muda haruslah mengenali asal usul sendiri
(M) hal ini penting agar mereka mengetahui sejarah warisan bangsa nenek moyang terdahulu dan mempelajari sesuatu yang bermakna daripadanya
(Ba) apabila anak-anak muda mengambil tahu asal usul terdahulu, mereka dapat mengetahui keistimewaan sesuatu bangsa dan keunikannya tersendiri. Malah, mereka juga dapat mengangkat martabat sejarah dan warisan itu sendiri pada masa akan datang.
Contohnya, menghayati keistimewaan warisan tarian tradisional Melayu dan kaum-kaum lain dengan mempersembahkannya dalam majlis keramaian.
(K) Kesannya, sejarah dan warisan pertiwi anak bangsa kita tidak akan lupus dan hilang dek zaman
(U) tak lapuk dek hujan, tak lekang dek panas
(P) Jelaslah, kita sebagai generasi muda tiang negara wajarlah memainkan peranan dalam mengangkat martabat sejarah dan warisan nenek moyang kita agar sentiasa subur dalam ingatan setiap lapisan masyarakat

# data[].attributes.body
Usaha lain yang wajar untuk dilaksanakan adalah dengan memelihara kesenian dan budaya yang masih ada ketika ini. Sebagai contoh, pementasan wayang kulit dan tarian-tarian semakin kurang mendapat undang atau sambutan. Pihak berkuasa yang banyak menganjurkan aktiviti kemsayarakatan wajar memberi peluang kepada penggiat kesenian tanah air untuk mempersembahkan seni mereka kepada orang ramai. Selain itu, penubuhan institusi seperti Akademi Seni Budaya dan Warisan Kebangsaan (ASWARA) dan Sekolah Seni di seluruh negara pasti dapat menghasilkan generasi muda yang bakal menyambung legasi penggiat terdahulu. Usaha ini mustahak kerana kebanyakan penggiat yang duduk di luar bandar tidak mempunyai pengganti akibat kurang minat atau tekanan ekonomi. Sekiranya pihak berkuasa mempunyai kehendak untuk membela penggiat seni ini pasti isu legasi tidak menjadi masalah kerana ke mana tumpahnya kuah kalau tidak ke nasi.

# data[].attributes.body
Akhir sekali, cara yang paling berkesan untuk mengekalkan sesuatu perkara daripada kemusnahan adalah dengan memberikan insentif yang secukupnya kepada penggiat warisan seni dan budaya. Polemik ini telah lama berlaku dalam kalangan masyarakat kita tetapi tiada pihak yang berusaha untuk menyelesaikannya. Jika kita lihat, setiap tahun pasti ada penyaluran insentif yang besar untuk pembangunan negara. Kita pasti tidak akan berasa rugi sekiranya peruntukan tersebut disalurkan kepada penggiat seni dan budaya dalam corak yang konsisten. Perkara ini bukan sahaja dapat memastikan kebajikan mereka terjamin malah memberikan mereka ruang untuk mengekspresi peresembahan dan seni kreatif mereka dengan lebih baik. Contohnya, dengan bantuan kewangan yang banyak dari pihak Badan Bukan Kerajaan (NGO), penggiat seni dapat menyertai konvensyen kebudayaan dan kesenian di peringkat antarabangsa untuk mempersembahkan warisan yang kita miliki. Intihannya, dengan insentif dan pengurusan yang baik, pasti warisan seni dan budaya dapat dilestarikan.

# data[].attributes.body
Kesimpulannya, pelbagai usaha melesterikan seni dan budaya dapat dijayakan sekiranya setiap pihak bersepakat mencapai objektif yang sama. Dengan iltizam dan matlamat yang betul, usaha ini pasti dapat melestarikan semual apa yang semakin pupus dalam jati diri rakyat di Malaysia. Elakkanlah daripada melakukan perkara sekerat jalan ibarat hangat-hangat tahi ayam. Kelak yang rugi adalah kita dan generasi akan datang yang tidak mengenal asal dan usul mereka kerana telah dikaburi dengan elemen kebudayaan dari negara asing. Kesannya, generasi akan datang tidak menghargai apa yang mereka lihat di negara mereka sebaiknya mengagungkan budaya asing dan bakal memusnahkan identiti bangsa dan negara kita. Semoga berbekalkan semangat patriotisme yang kita miliki pada hari ini dapat menjadi pegangan untuk kita mengekalkan seni dan budaya masyarakat kita.

# data[].attributes.body
- Kos yang tinggi diperlukan untuk tujuan pembaikan bangunan, pengubahsuaian, pengindahan, pengendalian, pengawasan, dan sebagainya
- Kebanyakan bangunan atau binaan bersejarah di tempat-tempat tersebut terlalu tua usianya – pengekalan bentuk asalnya sukar dilakukan

-  Masih terdapat golongan masyarakat yang tidak menghargai tempat-tempat bersejarah tidak menguntungkan

-  Sesetengah tempat bersejarah terletak di kawasan yang agak terpencil dan tidak dilengkapi pelbagai kemudahan – kurang diminati oleh pengunjung